Mette Abildgaard (KF), 2023-04-20:
Tak for det.
Der er desværre af nogle, bevidst eller ubevidst, skabt et billede af, at dyrene i de nye naturnationalparker ikke vil være beskyttet af dyrevelfærdsloven, og det passer ganske enkelt ikke.
Den offentlige debat har desværre i nogen grad været præget af både misinformation og misforståelser.
Dyrevelfærdslovens bestemmelser om forsvarlig behandling af dyr gælder også i de kommende naturnationalparker.
Dyrene skal beskyttes
bedst muligt mod smerte, lidelse, angst, varige men og væsentlig ulempe.
Det er sådan, det lyder formelt i dyrevelfærdslovens § 2.
Fødevarestyrelsen kontrollerer, om reglerne overholdes.
Det kan ske på baggrund af en anmeldelse til politiet eller Fødevarestyrelsen, eller fordi man er udtrukket til en tilfældig stikprøvekontrol.
Men ja, der kan gives dispensationer fra enkelte paragraffer i dyrevelfærdsloven i de nye naturnationalparker.
Og som der har været talt om i dag, kan der også dispenseres i forhold til tilsyn.
Det skal fortsat gøres på en måde, så dyrenes velfærd sikres, og så syge og tilskadekomne dyr opdages.
Hvis et dyr får skader eller problemer med hove og klove, skal den ansvarlige for dyreholdet vurdere, om der er behov for behandling, herunder om dyrene eventuelt bør fjernes fra arealet for at blive behandlet eller aflivet.
Naturstyrelsen kommer til at udarbejde beredskabsplaner for håndtering af dyrene i kritiske situationer.
Det kan være tørkeperioder eller hårde vintre.
Men hvorfor er det så nødvendigt at dispensere?
Det er det, fordi dyrene går på ganske store arealer.
Det gør det svært at føre den tætte kontrol med dyrene på samme måde.
Og hvorfor er der i det hele taget behov for naturnationalparker?
Det er der jo, fordi dansk natur er historisk presset.
Arter og levesteder forsvinder med større hast end nogen sinde før.
1.844 arter er lige nu i risikozonen for at forsvinde fra dansk natur.
Det kunne jeg kun drømme om også ville optage forslagsstillerne lidt mere.
Men hvad har dansk natur brug for, for at disse arter, men også naturtyper kan overleve?
Det er primært lys og plads.
Dyrene, heste og kvæg, fremmer naturlige processer.
De store planteædende pattedyr skal være med til at skabe grundlaget for en vildere natur, hvor der vil være flere levesteder for dyr og planter.
De udfører en vigtig funktion i økosystemet ved at gumle og trampe i græsset og skabe lys og luft til nyt liv.
Dyrene i naturnationalparkerne får på mange måder meget bedre mulighed for naturlig udfoldelse og naturlig adfærd, som også Liberal Alliances ordfører var inde på, sammenlignet med dyr, der holdes på mindre arealer.
Muligheden for naturlig adfærd nævnes ofte som en væsentlig faktor, når der tales om dyrevelfærd, men det indgår desværre ikke rigtig i debatten her.
I Det Konservative Folkeparti kigger vi til eksempelvis Dyrehaven.
I Dyrehaven tilser man på bestandsniveau, ligesom det vil være muligt i forhold til dispensationen, hvis man giver den her, og fordi Dyrehaven er hegnet ind, reguleres der i forhold til fødegrundlaget, præcis som det også er beskrevet i de forvaltningsplaner, der er lagt frem for bl.a. naturnationalparkerne i Gribskov og Fussingø.
Vi Konservative bakkede op om naturnationalparkerne, da de oprindelig blev indført, og derfor kommer vi også til at afvise det beslutningsforslag her.
Selvfølgelig skal vi evaluere; selvfølgelig skal vi se på, om det bliver, som vi havde forestillet os, og om det lever op til de ambitioner, der har været; og selvfølgelig skal vi sikre, at de grundlæggende paragraffer i forhold til dyrevelfærd, altså den her § 2, jeg refererede til, bliver overholdt.
Derfor var det også tanken, inden der blev lavet det her regeringsgrundlag, at der skulle ske en evaluering.
Så nævner Liberal Alliances ordfører, at hvis han kunne tale med dyrene, tror han, at de ville sige, at man skulle bakke op om beslutningsforslaget.
var faktisk forslagsstillerens parti, hvor der var en ordfører, som kunne tale med dyrene ifølge et interview på Radio24syv, men jeg husker, at ordføreren dengang sagde, at hun ville adskille det fra sin funktion som dyrevelfærdsordfører, så på den måde har det vist ikke spillet ind i forhold til vurderingen af den her sag.
Men vi i Det Konservative Folkeparti kommer til at afvise det her beslutningsforslag.